Çingiz Abdullayev: "MTN-də kurator olmuşam"
"İndiyə kimi yaşadığım həyata nəzər salanda görürəm ki, bir saatımı belə dəyişmək istəmərəm. Nə yaxşı ki, bu cür ömür yaşamışam. İmkanım olsa, cəmi iki günü dəyişərdim. O da atam və anamın ölüm günləridir.
Amma naşükürlük də etmək istəməzdim. Çünki anam 87, atam isə 81 yaşında vəfat edib. Bir övlad üçün valideyninin belə uzun ömür yaşaması xoşbəxtlikdir. İstəyərdim ki, özüm də onlara oxşayım, uzun ömür yaşayım".
Bunu APA TV-nin efirində yayımlanan "Üç dama" verilişinin qonağı, xalq yazıçısı Çingiz Abdullayev deyib.
Yazıçı belə çox kitab yazılmasının səbəbini əhatəsinin maraqlı və geniş olması ilə izah edib.
Çingiz Abdullayev əsərlərindən qazandığı qonorar barədə belə deyib: "Əvvəllər əsərlərim daha çox Rusiyada çap olunurdu. Sonralar Azərbaycanda tərcümə olunmağa başladı. Mən buradakı qonorarımı uşaq evlərinə və Qarabağ müharibəsindən əziyyət çəkən qaçqınlara bağışlayırdım. Sonralar "Qanun" nəşriyyatının rəhbəri Şahbaz Xuduoğlu və "Əli və Nino" kitab mağazalar şəbəkəsinin təsisçisi Nigar Köçərli mənim yanıma gəlib bütün əsərlərimi Azərbaycan dilinə tərcümə etmək istədiklərini dedilər. Çox böyük məbləğdə qonorar təklif etdilər. Nə qədər qonorar aldığımı açıqlasam, digər yazıçılar məni öldürərlər. Düzdür, Şahbaz Xuduoğlu bəzən pulumu ləngitsə də danışdığımız məbləğin hamısını ödəyir. Təbii ki, mən əsərlərimin Azərbaycan dilində çap olunmağına sevinirəm. Çünki keçən il Azərbaycan dilində ən çox satılan 10 kitabın içində 9-u mənim kitablarım olub. Əlbəttə ki, mən bununla fəxr edirəm".